นายกรัฐมนตรี สั่งการทุกหน่วยงานร่วมแก้ปัญหาภัยแล้ง กำชับห้ามขาดแคลนน้ำอุปโภค-บริโภค
นายกรัฐมนตรี สั่งการทุกหน่วยงานร่วมแก้ปัญหาภัยแล้ง กำชับห้ามขาดแคลนน้ำอุปโภค-บริโภคนางนฤมล ภิญโญสินวัฒน์ โฆษกประจำสำนักนายกรัฐมนตรี และนายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.)แถลงภายหลังการมอบนโยบายและรับทราบผลการดำเนินการแก้ไขปัญหาน้ำแล้งของหน่วยงานภายใต้กองอำนวยการน้ำแห่งชาติ ซึ่งมีพลเอก ประยุทธ์ จันทร์โอชา นายกรัฐมนตรี เป็นประธานว่า นายกรัฐมนตรีได้สั่งการให้หน่วยงานต่างๆ เร่งแก้ไขปัญหาภัยแล้ง ไม่ให้มีการขาดแคลนน้ำอุปโภค-บริโภค พร้อมกำชับให้เร่งดำเนินการโครงการแก้ไขปัญหาน้ำแล้ง ทั้งระยะเร่งด่วนและระยะยาวตามแผนแม่บทการบริหารจัดการทรัพยากรน้ำ 20 ปี ซึ่งมีโครงการที่ตรงตามหลักเกณฑ์ จำนวนกว่า 3,000 โครงการ สามารถเพิ่มน้ำต้นทุนได้ 781 ล้าน ลบ.ม. โดยเน้นที่การหาแหล่งเก็บกักน้ำเพิ่มเติม ส่วนจังหวัดและองค์กรปกครองส่วนท้องถิ่น ให้นำเสนอแผนงานโครงการที่เป็นความต้องการของชุมชนเข้ามาเพิ่มเติมภายในวันที่ 11 กุมภาพันธ์นี้ ก่อนนำเสนอเข้าสู่ที่ประชุม ครม.ปลายเดือนกุมภาพันธ์ เพื่อให้ขั้นตอนการดำเนินงานโครงการข้างต้นแล้วเสร็จภายใน 30 มิถุนายนนี้ตามเป้าหมาย ทั้งนี้เพื่อบรรเทาความเดือดร้อน จะส่งเสริมสร้างอาชีพและรายได้เพิ่มเติมนอกจากนี้ กระทรวงการต่างประเทศได้เจรจาให้ทางการจีนปล่อยน้ำเพิ่มเติม ซึ่งประสบผลสำเร็จมีการระบายน้ำเพิ่มขึ้นร้อยละ 15-20 ขณะเดียวกันยืนยันรัฐบาลเตรียมน้ำไว้เพียงพอสำหรับเทศกาลสงกรานต์ แต่ก็ขอให้ใช้น้ำอย่างประหยัด ส่วนในพื้นที่จังหวัดระยอง ที่มีข่าวว่าจะมีน้ำใช้ไม่ถึง 100 วัน ขณะนี้สามารถหาน้ำมาเพิ่มเติมได้แล้วและลดการใช้น้ำในภาคอุตสาหกรรม ดังนั้นขอให้มั่นใจว่าจะมีน้ำใช้เพียงพอจนถึงเดือนมิถุนายนนี้